Line Barfod (EL), 2011-03-03:
Jeg synes, det er rart at se lovforslag, som faktisk gør noget for at hjælpe ofre, og Enhedslisten støtter bestemt også dette lovforslag.
At man skulle gøre langt mere for at støtte ofrene er jo noget, vi fra oppositionen har foreslået igen og igen.
Meget ofte, når vi hører regeringen og Dansk Folkeparti tale om, at man skal hjælpe ofre, består hjælpen jo i, at man skal forhøje straffen.
Men noget af det, der betyder allermest for ofre,
er den situation, de selv står i, og det er, at de kan få den fornødne hjælp, de har behov for, og at de kan få en hurtig afklaring – det er så ikke med i det her forslag, det er noget af det, der stadig er behov for at se på – og derfor har det jo været en lidt underlig debat, vi har haft her om psykologbistand.
Jeg kan simpelt hen ikke forstå den modstand, der er fra regeringen og Dansk Folkepartis side mod at sige, at man skal have lige så stor hjælp til at få behandlet de psykiske skader, man får af et overgreb, som man skal have til de fysiske skader.
Der er jo ingen fra regeringen eller Dansk Folkeparti, der ville foreslå, at vi skulle sætte et loft over, hvor mange lægetimer man kunne få, hvis man er blevet slået sønder og sammen og man har brug for at blive lappet sammen, få genoptræning osv.
Der er ingen, der foreslår, at der her skal sættes et loft, og at man så selv må klare sig igennem for resten og prøve at se med plaster og andet, om det kan lykkes.
Men når det kommer til de psykiske skader, som jo kan have lige så stor indgribende betydning i et menneskes liv, så har man af en eller anden grund, som vi ikke kan få belyst nærmere her under debatten, en blokering i forhold til at give den samme hjælp, på trods af at det jo kan have betydning for, om de mennesker bliver i stand til at komme tilbage på arbejdsmarkedet.
Så det har altså også samfundsøkonomisk betydning, om man får hjælp til de psykiske skader, man har fået.
Jeg har ikke set nogen undersøgelser på det, men min personlige overbevisning er, at det i det lange løb samfundsmæssigt vil kunne betale sig at give folk den hjælp, de faktisk har behov for for at komme sig over de psykiske skader, fordi det både for dem selv i forhold til at komme tilbage på arbejdsmarkedet og i de mange tilfælde, hvor de har børn, også vil kunne betyde en forebyggelse af andre former for problemer.
Så at der ikke skal være noget loft over psykologhjælp, håber jeg vi snart kan komme igennem med.
Det andet er så det, som SF’s ordfører også var inde på, nemlig at der er behov for, at vi i stigende omfang ser på at få flere og flere elementer fra opbyggelig ret eller genoprettende ret – hvad man nu vælger at kalde det – ind i det danske retssystem, altså ser på, hvordan vi kan få genopbygget offeret eller få opbygget en situation, hvor man kommer ud over de skader, som forbrydelsen har påført offeret, men også de andre involverede i sagen, frem for kun at se på, hvordan vi kan få idømt en straf og få sat den skyldige i fængsel og på den måde glemme de skader, som forbrydelsen har medført.
Det er noget af det, som jeg håber for alvor kan komme i gang, når vi får et nyt flertal, nemlig at man bruger langt flere kræfter, herunder også sætter langt flere kræfter ind i forhold til at få udbredt konfliktråd i mange flere sager, fordi vi ved, at det faktisk er noget af det, der virker, både i forhold til forebyggelse og i forhold til at hjælpe ofrene.
Derefter kan man så gå i gang med at hjælpe barnet, hvis det har været udsat for overgreb.
Det er noget, vi ved fra andre lande har meget stor effekt, og jeg kan simpelt hen ikke forstå, hvorfor regeringen endnu ikke har fået gennemført det, når samtlige partier i Folketinget står bag, at det skal indføres, og det håber jeg ministeren kan svare på.